text: Buro de Vries fan 21 july 2013 | Omrop Fryslân
  Buro de Vries fan 21 july 2013
  Jan Ykema en Tom Mulder
  Jan Ykema en syn bêste freon
  Foar âld-reedrider Jan Ykema wie it yn minne tiden fan grut belang dat hy noch in freon hie, ien dêr't er op werom falle koe. Nei syn sulveren Olympyske medalje, yn 1988, ferruile Ykema syn skinpak foar in maatpak en waard makeler. Hy rekke al gau yn de ûnderwâl. Syn freon Tom Mulder bleau altyd achter him stean.
  Juf op de Nederlânske skoalle yn Stockholm
  Sweden-Skotlân-Sweden, dat is de rûte dy't Rimada Langhout en Jan Mulder de ôfrûne sân jier dien ha. Jan is neurowittenskipper en dat bringt wolris in ferhuzing mei him mei. Hy is ferbûn oan it Karolinska ynstitút, jim witte wol, fan de Nobel-priis. Rimada jout les oan de Nederlânske skoalle yn Stockholm. De Nederlânske skoalle is net in aparte skoalle. Se fersoargje lessen op twa lokaasjes yn de stêd nei de gewoane skoaltiden. Alle bûtenlânske bern yn Sweden ha rjocht op les yn har memmetaal.
  Yn Sweden stean bern sintraal, en sa as Jan Mulder seit: "Kinderen zijn heilig hier". Prestaasjes binne op skoalle minder belangryk, it giet om de ûntwikkeling fan it bern. Der wurdt in soad boarte en it bern bepaalt foar in grut part de lesstof. It liket soms hiel frijbliuwend mar neffens Rimada binne se, op 18-jierrige leeftiid like fier as bern yn Nederlân. Kreatyf tinken wurdt ûntwikkele en dat sjocht Jan werom by syn studinten.